Her skyter Villa-spissen over - i bare trusa

Hjemmelaget endte opp like avkledd som Helenius - tapte med fire mål

(Aston Villa - Tottenham 0-4) Dersom det er en ting Aston Villa-spiss Nicklas Helenius (22) angrer på i kveld, er det antakelig at han ikke tok seg tid til å knytte shortsen før han gikk på banen

Lillian Holden

Oppdatert 25. september 2013

Artikkelen er over seks år gammel

... Eller kanskje at han ikke valgte et par noe mer moderne underbukser i anledning ligacupen.

Dansken hadde knytt skoa og dratt på seg spillerdrakta før han ble sendt inn på banen etter pause mot Tottenham, men shortsen hadde han antakelig ikke jobbet så mye med.

Det fikk han merke etter noen titalls sekunder ute på matta, da han fikk en stikker og plutselig kom alene med Brad Friedel. Men keeperen fikk hjelp til å stanse innbytteren - av stopper Jan Vertonghen, som ikke ville ha noe av at Helenius utlignet.

I et siste, desperat forsøk på å stoppe den danske spissen, valgte Vertonghen imidlertid en annen løsning enn den ganske så klassiske rive-i-skjorta-varianten.

Aston Villa-manager Paul Lambert var forbannet over at Nicklas Helenius ikke fikk straffe.

- Det er første gangen jeg ser noe slikt. Jeg mener det var straffe. En merkelig avgjørelse, sa Lambert oppgitt.

Idet Helenius var i ferd med å skyte, hev Vertonghen seg fram og tok tak i det som var enklest å få fatt i - Helenius' shorts. Mens stopperen gikk over ende dro han shortsen med seg i fallet, og avdekket Helenius' hvite, ikke helt moderne underbukser for et fullsatt Villa Park.

UNNSKYLD MEG: Nicklas Helenius var ikke videre fornøyd med Jan Vertonghens avkledning. Foto: AFP

Pluss et ganske stort antall TV-seere.

VG LIVE: Slik var kampen

Skjøt over

Helenius klarte å holde seg på beina til tross for at han ble forsøkt avkledd inne i sekstenmeteren - men med shortsen dinglende rundt anklene fikk han ikke særlig sving på skuddfoten. Med underbuksa på full utstilling fyrte han dermed ballen langt over mål.

Hva Helenius kommer til å angre mest på etter kampen, er sannelig ikke godt å si - at han ikke slo en knute på shortsen før han kom inn som innbytter, eller at han ikke fikset utligning.

Bommen ble nemlig skjebnesvanger for Aston Villa. Bare minutter senere fikk de nok et mål i sekken da Paulinho doblet til 2-0.

På dette tidspunktet hadde Helenius fått dratt på seg shortsen igjen, og sannsynligvis kostet på seg en blåknute i toppen. Men rasende Villa-supportere var ikke spesielt fornøyde med dommer Jonathan Moss, som lot spillet gå videre etter den ganske så opplagte rivingen i spillerdrakta.

Et straffespark til Villa kunne muligens ha endret kampbildet. I stedet endte hjemmelaget opp like avkledd som Helenius gjorde like etter innhoppet.

Da kampen var over kunne Tottenham nemlig juble for 4-0-seier. De to siste scoringene kom ved Nacer Chadli og Jermain Defoe like før slutt.

Publisert: 24.09.13 kl. 22:35 Oppdatert: 25.09.13 kl. 07:13

Premier League S V U T M P 1 Arsenal 1 1 0 0 3 – 0 3 3 1 Leicester City 1 1 0 0 3 – 0 3 3 3 Chelsea 1 1 0 0 3 – 1 2 3 4 Newcastle United 1 1 0 0 2 – 0 2 3 4 Wolverhampton Wanderers 1 1 0 0 2 – 0 2 3 VIS MER Champions League

Champions League Nedrykk

Les også

Mer om Premier League